Кардинал Тисеран о НДХ
Никола Рушиновић, Павелићев изасланик при Ватикану известио је (из Рима) 6. марта 1942. (у име »Посланства Независне Државе Хрватске«, како стоји у заглављу тог акта под бр. 4-1942.) усташку владу у Загребу о свом разговору са секретаром ватиканске Конгрегације за Источну цркву, Еженом Тисераном. Кардинал Тисеран (Eugen Tisserant) је изразио своје негодовање због владавине у НДХ и чудио се, како он (Рушиновић) као Далматинац може представљати НДХ.
»... Па како то — питао је кардинал Рушиновића — да су вам ваши велики пријатељи и савезници Талијани могли узети Далмацију?« (Рушиновић код тога биљежи — »Још угодније питање за мене!«).
Кад му је Рушиновић узвратио како је сад »Хрватска слободна«, додавши како »често и велики народи за своју слободу морају се одрећи и најдражих делова свога државног и народног тиела«, кардинал Тиссерант му је казао:
»...Ви сте дакле слободни? Зар не радите све што хоће Њемци, кад то раде сви народи у Европи данас? Зар се то може назвати слободом?
Након што му је Рушиновић упорно понављао да се ипак ради о слободи, кардинал је продужио:
— »Да, ваша је слобода слична оној нашега Петаина. И он је слободан, да Њемцима мора давати 80% свих живежних намирница, а народ француски при томе умире од глади. То нису приче, јер ја то врло добро знам... Ви сте као и сви остали, економски заробљени, а без економске слободе, нема ни политичке ... Ваши пријатељи фашисти смеју се вашој самосталности и слободи... као и егзистенцији Хрватске државе. То ја чујем изравно од њихових великих глава. Ваш краљ, војвода од Сполета, никада неће доћи у Хрватску, јер су га учинили краљем у краљевини, која није краљевина, јер је зависна од Њемачке, као и од Италије.
У Хрватској свак више влада, него ли Хрвати. Тако Вам је то. А кад би знали шта говоре о вама талијански официри, који се налазе у обалном појасу, то је управо страшно. По њима, таквих зверстава тешко је и замислити, да је икада било. Убијања, палежи, разбојства, пљачке на дневном су реду у тим крајевима. Не знам, да ли је све тако, али знам позитивно, да су и сами фрањевци, као напр. отац Шимић у Книну, узимали учешћа код нападаја на православни живаљ и на рушење православне цркве. Отац Шимић сам је предводио групу људи са оружјем у руци, који су рушили православну цркву. Исто тако порушили сте православну цркву у Бањалуци. Знам сигурно, да су се фрањевци у Босни и Херцеговини исто тако јадно понели. Такве ствари не може радити одгојен, културан и цивилизован човек, а камоли свештеник...« (Фотоснимак овог документа објављен је у зборнику »Тајни документи...«, у додатку под насловом »Документи«).

Документи НДХ
Ратни злочини у Другом светском рату у Југославији